Oud-polisiesegsman se appèl geweierVincent Mdunge. Foto: Verskaf Natasha Ramkisson-Kara, woordvoerder van die Nasionale Vervolgingsgesag (NVG), en Yusuf Omar, Mdunge se regsverteenwoordiger, het bevestig Mdunge se appèl was onsuksesvol. Mdunge is in November 2014 daaraan skuldig bevind dat hy ŉ vervalste matrieksertifikaat ingedien het toe hy in 1987 by die polisie aangesluit het. Hy het bedank nadat die bewerings in September 2013 aan die lig gekom het. Hy is ŉ maand later in hegtenis geneem. Mdunge het tereggestaan op twee aanklagte van bedrog en een van vervalsing. Mdunge is skuldig bevind op die tweede aanklag van bedrog omdat hy ŉ salaris verdien het waarop hy nie geregtig was nie. Die hoogste vlak wat ŉ polisiebeampte sonder matriek in die polisie kan behaal, is die rang van adjudant-offisier. Mdunge is tot kolonel bevorder. Omar kon nie onmiddellik bevestig of Mdunge na die appèlhof gaan appelleer nie. Mdunge is tans uit op borgtog van R5 000. Hy staar vyf jaar tronkstraf in die gesig.